Minder strukture in Kaapstad brand; verwoesting groter | Maroela Media
Die stad sê die brande veroorsaak groot verwoesting. (Foto: Stad Kaapstad)
Die Stad Kaapstad sê sy brand-en-reddingsdiens het 'n besige Desember agter die rug en het op meer as 2 000 veld- of struktuurbrande gereageer.
Die stad sê daar was altesaam 2 251 veld- en struktuurbrande, in vergelyking met 2 114 voorvalle dieselfde tyd in 2019.
Desember 2019 Desember 2020
Veldbrande 1 627 1 915
Informele struktuurbrande 268 177
Formele struktuurbrande 219 159
"Die afname in brande is bemoedigend, maar natuurlik is een brand een te veel. As daar egter in ag geneem word hoeveel huise in die Masiphumelele- en meer onlangs in die Taiwan- informele nedersetting in Khayelitsha verwoes is, is die uitwerking en koste enorm vir diegene wat soveel verloor het," het JP Smith, burgemeesterskomiteelid vir veiligheid en sekuriteit, gesê.
"Benewens die optrede van die brand-en-reddingsdienste is daar 'n hele aantal departemente in die stad wat 'n rol speel ná die brande, hoewel dié rol oor die afgelope paar jaar ietwat ingekort is.
"Die stad se rampbestuursentrum het vantevore 'n sentrale rol gespeel om humanitêre hulp namens die Suid-Afrikaanse Agentskap vir Maatskaplike Sekerheid (Sassa) te koördineer, maar in 2018 het Sassa besluit om self verantwoordelikheid daarvoor te aanvaar."
Smith sê hoewel die bedoeling moontlik goed was, is die werklikheid dat dit vertragings veroorsaak om noodverligting by diegene te kry wat deur brande of oorstromings geraak is.
"Die stad bied steeds noodbehuisingsopsies aan diegene met 'n behoefte daaraan, maar weens die beperkings wat weens die Covid-19-pandemie ingestel is, is die gebruik van gemeenskapsale in hierdie stadium nie 'n moontlikheid nie."
Hy sê talle mense verkies ook om nie van alternatiewe skuilings gebruik te maak nie. Hulle wil so naby as moontlik aan die gebied bly waar die voorval plaasgevind het, sodat hulle nie die kans verloor om weer 'n struktuur daar op te rig nie.